Neuvoston päätöslauselma,

annettu 30 päivänä toukokuuta 2001,

tulliliittoa koskevasta toimintasuunnitelmasta

(2001/C 171/01)

EUROOPAN UNIONIN NEUVOSTO, joka

PALAUTTAA MIELEEN:

1. että Lissabonissa 23 ja 24 päivänä maaliskuuta 2000 kokoontunut Eurooppa-neuvosto asetti unionin keskeiseksi strategiseksi päämääräksi, että unionista on tultava seuraavan vuosikymmenen aikana maailman kilpailukykyisin ja dynaamisin tietoon perustuva talous, joka kykenee ylläpitämään kestävää talouskasvua, luomaan uusia ja parempia työpaikkoja ja lisäämään sosiaalista yhteenkuuluvuutta,

2. että Tampereella lokakuussa 1999 kokoontunut Eurooppa-neuvosto totesi, että vakavaan talousrikollisuuteen liittyy yhä useammin verotus- ja tullinäkökohtia,

3. Euroopan parlamentin, neuvoston ja komission välillä 22 päivänä joulukuuta 1998 tehdyn toimielinten välisen sopimuksen yhteisön lainsäädännön valmistelun laatua koskevista yhteisistä suuntaviivoista(1),

4. että tulliviranomaiset suorittavat tarkastuksia varmistaakseen säännöstöjen noudattamisen useilla keskeisillä politiikan aloilla, muun muassa kuluttajansuojassa ja yhteisön ja jäsenvaltioiden taloudellisten etujen suojaamisessa; että niillä on keskeinen tehtävä salakuljetuksen, tuoteväärennösten, petosten ja rajat ylittävään tavaroiden liikkumiseen liittyvän muun laittoman toiminnan torjumisessa; että Euroopan unionista tehdyn sopimuksen 30 artiklan soveltamisalan puitteissa toteutetaan merkittävää laittoman toiminnan torjumista tullialalla; että yleissopimukset tullihallintojen keskinäisestä avunannosta ja yhteistyöstä (Napoli II) ja tietotekniikan käytöstä tullialalla (tullitietojärjestelmä) ovat tärkeitä uusia välineitä tähän tarkoitukseen, ja

5. että vaikka tuontiin liittyvien tullien ja välillisten verojen kantaminen on edelleenkin tärkeä tehtävä, tullityön painotus on vähitellen siirtymässä kansainvälisten kauppasäännöstöjen noudattamisen valvontaan ja kaupan edistämistä ja Euroopan kilpailukyvyn lisäämistä koskevien menettelyjen kehittämiseen ja soveltamiseen;

VAHVISTAA tavoitteet ja toimenpiteet, joita suositellaan yhteisön tullisäännöstöjen ja -menettelyjen yksinkertaistamisesta ja järkeistämisestä 25 päivänä lokakuuta 1996 annetussa neuvoston päätöslauselmassa(2) ja yhteisön tullitoimintaa koskevan toimintaohjelman hyväksymisestä ("Tulli 2000") tehdyn päätöksen N:o 210/97/EY muuttamisesta ja neuvoston päätöksen 91/341/ETY kumoamisesta 17 päivänä joulukuuta 1999 tehdyssä Euroopan parlamentin ja neuvoston päätöksessä N:o 105/2000/EY(3);

TUNNUSTAA, että

1. hyvin toimiva tulliselvitysjärjestelmä voi tehokkaasti vahvistaa unionin kilpailukykyä ja on suotuisan yritysilmapiirin edellytys; kansainvälisen kaupan määrän kasvu ja tarve varmistaa tehokas tulliselvitys edellyttävät, että kehitetään uusia tulliselvitys- ja tullitarkastusmenetelmiä, joiden keskeisiä välineitä ovat tietokoneistaminen, riskianalyysi ja yhteistyö taloudellisten toimijoiden kanssa,

2. Euroopan unionin tuleva laajentuminen tuo mukanaan uusia haasteita tulliviranomaisille sekä uusia mahdollisuuksia taloudellisille toimijoille,

3. on tärkeää tehdä tiivistä yhteistyötä kolmansien maiden tulliviranomaisten kanssa ja erityisesti unionin naapurimaiden tulliviranomaisten kanssa tehtävä laaja yhteistyö voi osaltaan tehokkaasti edistää rajanylityksen helpottamista ja tullirikkomusten torjuntaa, ja

4. sisämarkkinoiden toiminnalle on tärkeää, että tullivirkamiehillä ja taloudellisilla toimijoilla on mahdollisuus saada riittävää ja asianmukaista koulutusta yhteisön lainsäädännössä, tietotekniikassa ja nykyaikaisten työmenetelmien käytössä, ja toteaa tässä yhteydessä, että toteutettavuustutkimuksessa suhtaudutaan myönteisesti Euroopan tulliakatemian perustamiseen;

ILMAISEE TYYTYVÄISYYTENSÄ komission tiedonantoon tulliliittoa koskevasta toimintasuunnitelmasta;

HYVÄKSYY sen pääsisällön ja ODOTTAA saavansa konkreettisia ehdotuksia;

KATSOO, että

1. tulliviranomaisten toiminnan yhtenäisyyden edistämiseksi tarvitaan tällaista toimintasuunnitelmaa, joka perustuu avoimuuden, joustavuuden, tehokkuuden ja tulliviranomaisten välisen yhteistyön yhteisille arvoille,

2. tietotekniikan täysimääräinen hyödyntäminen tulliliitossa on ensiarvoisen tärkeää ja sen tähden on:

a) laadittava luotettava ja kattava toimintasuunnitelma tietotekniikan käytöstä tullitoiminnassa ja luotava rajapinta tietoverkkojen välille;

b) huolehdittava vastavuoroisesta pääsystä tietokantoihin ottaen asianmukaisesti huomioon tietosuojaa koskevat yhteisön ja jäsenvaltioiden säännökset,

c) kehitettävä ja otettava käyttöön laaja-alainen ohjelma tullimenettelyjen tietokoneistamisesta; ja

d) kehitettävä ja otettava käyttöön mahdollisimman pian ohjelmia, joiden tarkoituksena on tietojen vaihto tulliviranomaisten välillä, kuten tietokoneavusteinen passitusjärjestelmä (New Computerised Transit System, NCTS) ja tullitietojärjestelmä (TTJ), ja

3. ottaen huomioon tulliviranomaisten tehtävä välillisten verojen kantamisessa on ensisijaisen tärkeää, että tulli- ja verotustoimet ovat yhdenmukaisia, erityisesti veropetosten torjunnassa;

KATSOO MYÖS,

että päätavoitteena on oltava yhteistyön parantaminen itse tulliviranomaisten välillä, tulliviranomaisten ja taloudellisten toimijoiden välillä sekä tulliviranomaisten ja muiden viranomaisten välillä, jotta taattaisiin tullilainsäädännön yhtenäinen soveltaminen ja lisättäisiin kyseisten toimijoiden valmiutta torjua tehokkaasti petoksia ja muita henkilöiden ja tavaroiden turvallisuutta uhkaavia tekoja;

PANEE TYYTYVÄISENÄ MERKILLE, että

1. komissio aikoo jatkaa työtään tullisäännöstöjen ja -menettelyjen yksinkertaistamiseksi ja jatkuva tietokoneistaminen ja sähköisten välineiden käyttö on olennainen osa tätä työtä,

2. komission tavoitteena on parantaa tullitarkastusten laatua ja tehokkuutta ja kehittää tarkastusmenetelmiä lisäämällä riskianalyysi- ja tarkastustekniikoiden käyttöä, samalla kun neuvosto palauttaa mieliin, että tullitarkastusten suorittaminen säilyy jäsenvaltioiden tehtävänä, ja

3. komissio aikoo jatkaa työtään taloudellisille toimijoille suunnatun tiedon ja tullivirkamiehille ja taloudellisille toimijoille tarkoitetun koulutuksen laadun ja saatavuuden parantamiseksi;

KOROSTAA, että

1. Euroopan unionin tuleva laajentuminen edellyttää enenevässä määrin, että komissio ja nykyisten jäsenvaltioiden tulliviranomaiset tekevät lisääntyvässä määrin tiivistä yhteistyötä unioniin liittyvien maiden tulliviranomaisten kanssa muuan muassa sen edistämiseksi, että tarkastustoiminnot kaikissa nykyisissä ja tulevissa jäsenvaltioissa vastaavat tuloksiltaan toisiaan,

2. pitkälle kehittynyt yhteistyö kolmansien maiden tulliviranomaisten ja erityisesti naapurimaiden tulliviranomaisten kanssa on olennainen edellytys sille, että tulliviranomaiset voivat täyttää tehokkaasti tehtävänsä,

3. tulliviranomaisten on tehtäviensä moninaisuuden vuoksi tehtävä työtä sekä yhteisön puitteissa että Euroopan unionista tehdyn sopimuksen VI osaston nojalla toteutettavan tulliyhteistyön puitteissa,

4. tullilla on merkittävä asema rajat ylittävän rikollisuuden torjumisessa ehkäisemällä, paljastamalla ja, tullilaitosten kansallisten toimivaltuuksien puitteissa, tutkimalla rikollista toimintaa veropetosten, rahanpesun ja huumausaineiden ja muiden laittomien tavaroiden kaupan aloilla ja saattamalla tekijät syytteeseen; tulliviranomaisten olisi edelleen kehitettävä operatiivista yhteistyötään ja koordinointiaan, kuten strategiseen lähestymistapaan perustuvia yhteisiä tullioperaatioita, ja tulli-, poliisi- ja oikeusviranomaisten olisi toimittava tehokkaasti yhteistyössä Euroopan unionin säilyttämiseksi ja kehittämiseksi vapauteen, turvallisuuteen ja oikeuteen perustuvana alueena,

5. selkeä ja yksiselitteinen lainsäädäntö, jonka käyttäjät tuntevat ja jota asianmukaisesti koulutetut virkamiehet soveltavat, on ensisijaisen tärkeä sekä laillisen kaupan sujuvalle toiminnalle että tehokkaalle petostentorjunnalle,

6. komission ei pitäisi ryhtyä minkäänlaisiin toimenpiteisiin tulliliiton perusrakenteiden ulkoistamiseksi analysoimatta perusteellisesti kyseisten toimenpiteiden seurauksia, mukaan lukien vastuunjako, ja kaikki ulkoistamista koskeva työ on tehtävä tiiviissä yhteistyössä komission ja jäsenvaltioiden välillä ottaen asianmukaisesti huomioon jäsenvaltioiden suvereniteetti tulliviranomaistensa organisoinnin suhteen, ja

7. yhteisön tullilainsäädännön on tarjottava puitteet sille, että kaikki taloudelliset toimijat voivat nauttia samanlaisista kilpailuedellytyksistä yhteisön koko tullialueella;

HUOMAUTTAA, että

1. on hyvin tärkeää, että tulliliittoa koskeva toimintasuunnitelma säilyy sopusoinnussa kehityksen kanssa, ja toimintasuunnitelmaa olisi sen vuoksi arvioitava aikanaan saadun kokemuksen valossa,

2. kokemus osoittaa, että tullialaa koskevat yhteisön ohjelmat, erityisesti Tulli 2002- ja OISIN-ohjelmat, ovat hyvä perusta pitkän aikavälin työlle, jonka tavoitteena on parantaa ja yksinkertaistaa järjestelmällisesti yhteisön tullisäännöstöjä ja -menettelyjä varmistaen samalla tullialueen, unionin kansalaisten ja liike-elämän, yhteisön omien varojen sekä jäsenvaltioiden varojen tehokas suojelu;

KEHOTTAA KOMISSIOTA:

1. tekemään lisäehdotuksia yhteisön tullisäännöstöjen ja -menettelyjen yksinkertaistamisesta, uudenaikaistamisesta ja järkeistämisestä pitäen mielessä tarpeen sekä edistää talouskehitystä että varmistaa tehokkaat tarkastukset ja ottaen huomioon, että on välttämätöntä ottaa sekä tulliviranomaiset että taloudelliset toimijat mukaan työhön jo varhaisessa vaiheessa,

2. laatimaan laaja-alaisen ohjelman tullimenettelyjen ja tullitietojen vaihdon tietokoneistamisesta sekä luotettavan toimintasuunnitelman tietoverkkojen kehittämisestä ja käytöstä tullitoiminnassa, ja

3. suorittamaan viiden vuoden kuluessa arvioinnin tulliliittoa koskevasta toimintasuunnitelmasta;

ILMAISEE TYYTYVÄISYYTENSÄ tässä yhteydessä siitä, että komissio on äskettäin ilmaissut aikomuksensa esittää Euroopan parlamentille ja neuvostolle ehdotuksen Tulli 2002 -ohjelman pidentämisestä sisämarkkinoiden toiminnan parantamiseksi edelleen;

KEHOTTAA JÄSENVALTIOITA tekemään parhaansa tulliliittoa koskevan toimintasuunnitelman täytäntöönpanon onnistumiseksi;

KEHOTTAA KOMISSIOTA JA JÄSENVALTIOITA:

1. osallistumaan toimiin rikollisen toiminnan torjumiseksi ja tarvittaessa sovittamaan toimintansa yhteen toisten viranomaisten, erityisesti poliisi- ja oikeusviranomaisten, toimien kanssa ja jatkamaan ponnistelujaan tulli- ja verosäännöstöjen johdonmukaisuuden lisäämiseksi, ja

2. toteuttamaan toimenpiteitä sekä Euroopan unionin tulliviranomaisten välisen yhteistyön että kolmansien maiden ja erityisesti naapurimaiden tulliviranomaisten kanssa tehtävän yhteistyön vahvistamiseksi tarkoituksena rajanylitysmenettelyjen sujuvuuden helpottaminen ja petosten torjuminen menestyksekkäästi, sekä

ROHKAISEE taloudellisia toimijoita hyödyntämään mahdollisimman tehokkaasti tulliviranomaisten tarjoamaa tietoa ja koulutusta sekä yhteistyömahdollisuuksia niiden kanssa.

(1) EYVL C 73, 17.3.1999, s. 1.

(2) EYVL C 332, 7.11.1996, s. 1.

(3) EYVL L 13, 19.1.2000, s. 1.